علی بن ابی طالب کے خراسان اور ہندوستان میں حملے

امام علی کی مشرقی جانب مہمات یا حملوں سے مراد وہ فوجی کارروائیاں ہیں جو چوتھے خلیفہ راشد اور پہلے شیعہ امام علی بن ابی طالب نے پہلے فتنہ کے دوران خلافت کی مشرقی سرحدوں کی طرف روانہ کیں تاکہ وادیٔ سندھ کے علاقوں میں سرگرم باغیوں کو زیر کیا جائے اور لٹیروں کا قلع قمع کیا جا سکے۔ ان مہمات کے نتیجے میں علی کی افواج کو کامیابی حاصل ہوئی اور خلافت نے اپنے مشرقی صوبوں پر دوبارہ اپنا اقتدار قائم کر لیا۔

## پس منظر
ڈیرل این میک لین کے مطابق پیغمبر اسلام کے صحابی حکیم بن جَبَلَہ عبدی سنہ 649ء میں مکران گئے تاکہ اس خطے کے بارے میں خلیفہ کو رپورٹ پیش کریں۔ وہ ان ابتدائی شیعہ رجحان رکھنے والوں میں شامل تھے (یعنی علی کے حامیوں میں سے تھے) جو معرکۂ جمل کے دوران دیگر زط (جاٹ) افراد کے ساتھ مارے گئے۔ حکیم شاعر بھی تھے اور علی کی مدح میں ان کے کہے ہوئے چند اشعار چچ نامہ میں محفوظ ہیں۔ علی کے دورِ خلافت میں زُط (جٹ) اسلام کے اثر میں آئے۔ 658ء میں حارث بن مُرّہ عبدی اور صیفی بن فُسیل شیبانی نے سندھ میں سرگرم لٹیروں پر حملہ کیا۔ یہ دونوں علی کے سات حامیوں میں شامل تھے جنھیں 660ء میں دمشق میں حجر بن عدی کے ساتھ قتل کیا گیا۔

سنہ 654ء میں عبد الرحمٰن بن سمرہ (جو تیسرے خلیف راشد عثمان بن عفان کے دور میں سیستان کے گورنر تھے) نے جنوبی افغانستان کے علاقے زرنج میں بغاوت کو کچلنے کے لیے ایک لشکر کی قیادت کی۔ یہ بغاوت کامیابی سے دبا دی گئی۔ فوج کا ایک دستہ ہندو کش کے ساتھ ساتھ کابل اور غزنی کے علاقوں کو فتح کرتا ہوا آگے بڑھا جبکہ دوسرا دستہ شمال مشرقی بلوچستان کی طرف گیا اور قدیم شہروں داوڑ اور بولان تک کے علاقے پر قبضہ کر لیا۔ 654ء تک بلوچستان کا پورا علاقہ (سوائے قیقان کے) خلافتِ راشدہ کے زیرِ نگیں آ چکا تھا۔ قیقان کی فتح علی بن ابی طالب کے دورِ خلافت میں عمل میں آئی۔ ابن سمرہ 656ء تک سیستان کے گورنر رہے۔ تاہم پہلے فتنہ کے دوران پیدا ہونے والے افراتفری میں ان فتح شدہ علاقوں کے باسی خلافتِ راشدہ کے خلاف بغاوت پر اتر آئے۔

## مہمات و فتوحات
### سندھ کی مہم
سندھ کی مہم کے لیے حارث بن مُرّہ عبدی نے امام علی سے اجازت ملنے کے بعد رضاکارانہ طور پر شرکت کی۔ حارث بن مُرّہ العبدی نے سندھ کے نواحی علاقوں پر چھاپے مارے اور قیدی بنائے۔ مسلم عرب لشکر کو کامیابی حاصل ہوئی اور اسے بڑی مقدار میں مالِ غنیمت ملا۔ علی کے دورِ خلافت میں سندھ کی جانب دو مہمات روانہ کی گئیں، جن میں سے ایک 659ء میں تاغر بن دُعْر کی قیادت میں اور دوسری 660ء میں حارث بن مُرّہ عبدی کی قیادت میں انجام پائی۔
### قیقان کی جانب پیش قدمی
علی کے دورِ خلافت میں درّہ بولان کے ساتھ واقع علاقے قیقان کی طرف ایک فوجی مہم روانہ کی گئی۔ مسلمان لشکر بغیر کسی مزاحمت کے در بولان تک پیش قدمی کرنے میں کامیاب ہوا۔

### معرکۂ قیقان (658ء)
658ء میں حارث بن مُرّہ عبدی کی قیادت میں مسلمان لشکر کا قیقان کے باشندوں سے سامنا ہوا اور قیقان (موجودہ قلات) کے درّے کے قریب دونوں کے درمیان لڑائی ہوئی۔ مسلم عرب فوج کو فتح حاصل ہوئی اور ایک ہی دن میں ایک ہزار افراد مارے گئے۔ بعد ازاں اپنی پہلی مہم کی کامیابی کے باوجود حارث بن مُرّہ عبدی چار برس بعد اموی خلیفہ معاویہ کے دورِ حکومت میں چھاپہ مار کارروائیوں کے دوران مارے گئے۔ چچ نامہ کے مطابق 662ء میں قیقان کا علاقہ راجا چچ رائے کے براہِ راست انتظامی کنٹرول میں تھا، جہاں جاٹ اور ماد آباد تھے۔ مقامی باشندوں نے عرب فوج کے خلاف سخت مزاحمت کی اور انھیں شکست دی۔ تاہم چچ نامہ میں یہ بھی ذکر ملتا ہے کہ بالآخر قیقان کے لوگ مغلوب کر لیے گئے۔

### معرکۂ زرنج
تیسرے خلیف راشد عثمان بن عفان کے قتل کے بعد زرنج میں حسکہ بن عتاب الحبطی اور عمران بن الفضیل کی قیادت میں بغاوت ہوئی اور انھوں نے عثمان کے مقرر کردہ والی (گورنر) کو علاقے سے نکال دیا۔ اس کے بعد اگلے خلیفہ علی بن ابی طالب نے عبد الرحمٰن بن جرو الطائی کو بھیجا مگر وہ حسکہ کے ہاتھوں مارے گئے۔ پھر علی نے عبد اللہ بن عباس کو لکھا کہ سیستان کے لیے چالیس ہزار آدمی روانہ کریں۔ ابن عباس نے رِبعی بن کأس العنبرى کو چار ہزار فوج کے ساتھ زرنج پر قبضہ کرنے کے لیے بھیجا۔ جب ربعی شہر پہنچے تو عمران اور حسکہ نے ان سے سخت جنگ کی جس میں حسکہ مارا گیا اور ربعی نے زرنج پر قبضہ کر لیا۔

### ہند میں بحری مہمات
علی کے دورِ خلافت میں ہند کے ساحلوں پر چند بحری چھاپے بھی مارے گئے جن میں تھانہ، بھروچ اور دیبل شامل تھے۔

## حوالہ جات

زمرہ:بھارت میں شیعیت
زمرہ:پہلا فتنہ
زمرہ:تاریخ اسلام
زمرہ:تاریخ ایران
زمرہ:تاریخ بلوچستان
زمرہ:تاریخ پاکستان
زمرہ:تاریخ سعودی عرب
زمرہ:تاریخ سندھ
زمرہ:تاریخ عرب
زمرہ:تاریخ ہندوستان
زمرہ:خلافت امویہ سے وابستہ معرکے
زمرہ:خلافت راشدہ سے وابستہ معرکے
زمرہ:خلافت راشدہ کی شمولیت کی جنگیں
زمرہ:عراق کی عسکری تاریخ
زمرہ:علی ابن ابی طالب
زمرہ:650ء کی دہائی کے تنازعات
زمرہ:660ء کی دہائی کے تنازعات